2017 végén döntött a kormány, hogy 5 milliárd forintot ad Vácnak egy új, 3300 fő befogadására alkalmas multifunkcionális sport- és rendezvénycsarnok építésére, az önkormányzati választás eredmény azonban felülírta a terveket - írta a 24.hu.

A portál szerint a város új gazdasági és városfejlesztési bizottsága a héten arról döntött, hogy javasolják a kormánnyal kötött szerződés felbontását. Végső döntést csak jövő héten hoz a képviselő-testület, a bizottság ugyanakkor azt javasolja, hogy a kormány által sportcsarnokra felkínált 5 milliárd forintot inkább más célokra adják a Pest megyei városnak.

Az új polgármester, Matkovich Ilona Facebook-bejegyzéséből kiderült, hogy azért nem kell az új sportcsarnok, mert nem tudnák fenntartani, de a városnak már egyébként is van több sportcsarnoka, ráadásul ezeken különböző felújításokat lenne szükséges eszközölni, befejezni.

Fotó: Matkovich Ilona / Facebook

"Keresem az alkalmat azonban, hogy felsőbb szinten elmondjam, melyek azok az évtizedes igények, amelyek valóban fontos a váciaknak. Ezekből néhány: az iskolaváros tereinek rendezése, a Madách giminek új tornaterem létesítése, a városi sportcsarnok felújítása, energetikai korszerűsítése, SZTK felújítása, kórház mellett parkolók építése, a városi strandfürdő és a Madách Imre Művelődési Központ felújítása, a férfi kézilabdacsarnok befejezése" - írta Matkovich.